Metodické usmernenie č. 72/2015, 
ktorým sa upravuje realizácia redukovaného výchovno-vzdelávacieho procesu ako opatrenia hospodárskej mobilizácie

Gestorský útvar: odbor krízového manažmentu, tel.: 02/593 74 329  ev. č.: 2015-21232/51944:1-66AA

Ministerstvo školstva, vedy, výskumu a športu Slovenskej republiky podľa § 5 písm. u) zákona č. 179/2011 Z. z. o hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov (ďalej len „zákon“) a na základe úlohy C.1. uznesenia vlády SR č. 637 zo dňa 5. októbra 2011 vydáva toto metodické usmernenie. 
Čl. 1	
Úvodné ustanovenia
(1)	Týmto metodickým usmernením sa upravuje realizácia redukovaného výchovno-vzdelávacieho procesu) ako opatrenia hospodárskej mobilizácie na základných školách, stredných školách, špeciálnych školách a vysokých školách v čase vojnového stavu a vojny). 
(2)	Metodické usmernenie zároveň upravuje komplex organizačných a materiálno-technických a personálnych opatrení na zníženie rozsahu alebo zmenu režimu výučby):
a)	na základných školách,
b)	na stredných školách,
c)	v špeciálnych školách,
d)	v školských zariadeniach,
e)	na vysokých školách.
(3)	Priebeh a forma štúdia v ostatných školách zostávajú zachované v čase vojnového stavu a vojny rovnako ako v stave bezpečnosti, ak nie je stanovené inak.
(4)	Metodické usmernenie určuje úlohy okresným úradom v sídle kraja na zabezpečenie priebehu výučby a prevádzky škôl a školských zariadení v čase vojnového stavu a vojny.
(5)	Podľa tohto metodického usmernenia sa postupuje v čase vojnového stavu a vojny iba ak tak rozhodne vláda Slovenskej republiky. Vláda Slovenskej republiky môže nariadiť vykonávanie redukovaného výchovno-vzdelávacieho procesu na celom území alebo na časti územia Slovenskej republiky.
(6)	Toto metodické usmernenie sa nedotýka škôl, ktorých zriaďovateľom je Ministerstvo zdravotníctva Slovenskej republiky, Ministerstvo vnútra Slovenskej republiky a Ministerstvo obrany Slovenskej republiky.
Čl. 2	
Základné školy
(1)	Základné školy poskytujú základné vzdelanie v čase vojnového stavu a vojny podobne ako v stave bezpečnosti, ale s úpravou formy a priebehu výučby, ak nie je stanovené inak.
(2)	V nultom ročníku a v 1. až 9. ročníku základnej školy sa zabezpečuje výchova a vzdelávanie prostredníctvom vzdelávacích programov, ktoré zabezpečujú základné vzdelanie podľa osobitného predpisu.) 
(3)	V nultom ročníku a v 1. až 4. ročníku je vhodné vyčleniť minimálne jednu hodinu na vyučovanie predmetu, ktorý bude obsahovo zameraný (príroda a spoločnosť, zdravie a pohyb) na ochranu života a zdravia – riešenie mimoriadnych situácií – varovné signály, evakuácia školy v prípade ohrozenia, možnosti vzniku mimoriadnych udalostí, požiarna ochrana, detské prostriedky individuálnej ochrany, nebezpečné látky, zdravotná príprava, pobyt a pohyb v prírode.  
(4)	V 5. až 9. ročníku  základných škôl sa v čase vojnového stavu a vojny odporúča z hodinovej dotácie pre výchovné predmety vyčleniť minimálne jednu hodinu na vyučovanie predmetu „Biológia, Chémia“, ktorá bude obsahovo zameraná na učivo predmetu ochrana života a zdravia s dôrazom na ochranu proti zbraniam hromadného ničenia, ochranu proti nebezpečným látkam a na prípravu na sebaochranu a vzájomnú pomoc.
(5)	Za dodržanie výučby podľa tohto článku zodpovedá riaditeľ školy.
(6)	Riaditeľ školy informuje žiakov a zamestnancov o vzniknutej situácii a následne ich oboznámi s ich povinnosťami a formou výučby.
Čl. 3	
Stredné školy
(1)	Stredné školy postupujú podľa štátneho vzdelávacieho programu ISCED 2 a 3, ktorý je  záväzným dokumentom pre vytvorenie školského vzdelávacieho programu pre školy. Stredné školy poskytujú žiakom vzdelanie podľa osobitného predpisu.)
(2)	Pri priebehu štúdia na stredných školách sa v čase vojnového stavu a vojny odporúča z hodinovej dotácie pre výchovné predmety vyčleniť minimálne jednu hodinu na vyučovanie predmetu ochrana života a zdravia s dôrazom na ochranu proti zbraniam hromadného ničenia, na ochranu proti nebezpečným látkam a na prípravu na sebaochranu a vzájomnú pomoc.
(3)	Žiaci nadstavbového štúdia a pomaturitného štúdia organizovaného strednými školami pokračujú v štúdiu v čase vojnového stavu a vojny rovnako ako v stave bezpečnosti až do ukončenia príslušného nadstavbového štúdia alebo príslušného pomaturitného štúdia. V nasledujúcom školskom roku stredná škola neotvorí ďalšie nadstavbové štúdium a pomaturitné štúdium, ak nie je stanovené inak.
(4)	Za dodržanie výučby podľa tohto článku zodpovedá riaditeľ školy.
(5)	Riaditeľ školy informuje žiakov a zamestnancov o vzniknutej situácii a následne ich oboznámi s ich povinnosťami a formou výučby.
Čl. 4	
Športové školy, špeciálne školy, spojené školy, praktické školy,  školy s celodennou výchovou a internátne školy, súkromné školy a cirkevné školy
Na priebeh a formu výučby v športových školách, špeciálnych školách, všetkých typoch škôl s celodennou výchovou a všetkých typoch internátnych škôl, súkromných a cirkevných školách vo všetkých ročníkoch štúdia sa primerane vzťahujú ustanovenia Čl. 2 a Čl. 3. 
Čl. 5	
Prijímanie na štúdium na stredných školách
Prijímanie na štúdium na stredných školách prebieha v čase vojnového stavu a vojny zachované rovnako ako v stave bezpečnosti.
Čl. 6	
Vysoké školy
(1)	Vysoké školy pokračujú v čase vojnového stavu a vojny vo svojej činnosti. 
(2)	Priebeh a forma štúdia na vysokých školách v čase vojnového stavu a vojny sú vykonávané v súlade s internými dokumentmi,  ktoré upravujú činnosť vysokej školy v čase vojnového stavu a vojny.)
(3)	Za dodržanie ustanovení podľa tohto článku zodpovedá rektor.
(4)	Rektor vysokej školy zabezpečí informovanie študentov a zamestnancov o vzniknutej situácii a následne zabezpečí oboznámenie študentov a zamestnancov s ich povinnosťami a formou výučby.
Čl. 7	
Okresný úrad v sídle kraja
(1)	Okresný úrad v sídle kraja vo svojej územnej pôsobnosti zabezpečí oboznámenie riaditeľov, alebo štatutárnych zástupcov všetkých druhov a typov škôl a školských zariadení s týmto metodickým usmernením.)
(2)	Okresný úrad v sídle kraja vo svojej územnej pôsobnosti kontroluje dodržiavanie ustanovení tohto metodického usmernenia.)
Čl. 8	
Spoločné ustanovenia
(1)	Ak dôjde v období vyučovania k nepredvídanej udalosti, najmä k živelnej pohrome, energetickej kríze, epidémii alebo pandémii, alebo k iným závažným udalostiam, pri ktorých môže dôjsť k ohrozeniu života alebo zdravia detí, žiakov alebo zamestnancov škôl a školských zariadení, môže minister školstva, vedy, výskumu a športu Slovenskej republiky mimoriadne prerušiť alebo zmeniť obdobie vyučovania v školách a prevádzku školských zariadení na nevyhnutný čas.
O mimoriadnom prerušení alebo zmene vyučovania informuje ministerstvo verejnosť prostredníctvom hromadných informačných prostriedkov). Toto ustanovenie sa nevzťahuje na činnosť vysokých škôl.
(2)	Redukovaný výchovno-vzdelávací proces môže byť  zabezpečovaný:
a)	krátením dĺžky trvania  vyučovacích hodín,
b)	krátením počtu vyučovacích hodín,
c)	zmenou učebného plánu.
(3)	Ministerstvo školstva, vedy, výskumu a športu Slovenskej republiky, vyšší územný celok a obec vzájomne spolupracujú pri vykonávaní opatrenia hospodárskej mobilizácie podľa § 5 písm. u) zákona (výchovno-vzdelávací proces) tak, aby bola zabezpečená výchova a vzdelávanie v školách a v školských zariadeniach v sústave škôl a školských zariadení.)
(4)	Toto metodické usmernenie vymedzuje základný rámec k vypracovaniu interných predpisov na zabezpečenie priebehu výučby a prevádzky škôl a školských zariadení v čase vojnového stavu a vojny.
(5)	Na vypracovaní interných predpisov sa podieľajú štatutárny zástupca subjektu, zodpovedný zamestnanec za prípravu a zabezpečenie výchovno-vzdelávacieho procesu, odborný zamestnanec krízového riadenia a ďalší odborní zamestnanci. 
(6)	Pri vypracovaní  interných predpisov sa vychádza z podkladových materiálov pre výchovno-vzdelávací proces v stave bezpečnosti, z predpokladaných situácií a možností v čase vojny a vojnového stavu v Slovenskej republike a v súlade s ostatnou plánovacou dokumentáciou krízového riadenia subjektu.
(7)	Za vypracovanie interných predpisov a ich pravidelnú aktualizáciu zodpovedajú štatutárni zástupcovia subjektov, zástupcovia zriaďovateľov, prípadne ďalšie osoby určené ministrom školstva, vedy, výskumu a športu Slovenskej republiky.
Čl. 9	
Záverečné ustanovenia
Zrušuje sa Metodické usmernenie č. 62/2011, ktorým sa zabezpečuje priebeh výučby a prevádzka škôl a školských zariadení v čase mimoriadnej situácie, núdzového stavu, výnimočného stavu, vojnového stavu a vojny.
Čl. 10	
Účinnosť
Toto metodické usmernenie nadobúda účinnosť 1. novembra  2015.

minister

Obsah
Metodické usmernenie č. 72/2015,  ktorým sa upravuje realizácia redukovaného výchovno-vzdelávacieho procesu ako opatrenia hospodárskej mobilizácie
Čl. 1	Úvodné ustanovenia
Čl. 2	Základné školy
Čl. 3	Stredné školy
Čl. 4	Športové školy, špeciálne školy, spojené školy, praktické školy,  školy s celodennou výchovou a internátne školy, súkromné školy a cirkevné školy
Čl. 5	Prijímanie na štúdium na stredných školách
Čl. 6	Vysoké školy
Čl. 7	Okresný úrad v sídle kraja
Čl. 8	Spoločné ustanovenia
Čl. 9	Záverečné ustanovenia
Čl. 10	Účinnosť
Obsah